****

**TERVOLA**

Myönteisiä mahdollisuuksia

Myönteisiä mahdollisuuksia

Tervolan kunnan

 oppilas- ja opiskeluhuolto-

 suunnitelma

 **Sivistyslautakunta 26.4.2016**

päivitetty 27.8.2019

**JOHDANTO**

Oppilas- ja opiskelijahuoltolain (1287/2013) mukaan koulutuksen järjestäjä vastaa siitä, että opiskeluhuollon toteuttamista, arviointia ja kehittämistä varten laaditaan opiskeluhuoltosuunnitelma, joka voi olla myös kahden tai useamman oppilaitoksen yhteinen. Opetushallitus on antanut opetussuunnitelman perusteissa (2014) tarkemmat määräykset suunnitelman laatimisesta.

Tämä oppilas- ja opiskeluhuoltosuunnitelma on Tervolan kunnan esi- ja perusopetuksen sekä lukiokoulutuksen yhteinen. Suunnitelman luettavuuden helpottamiseksi kaikkien osa-alueiden yhteisinä käsitteinä käytetään termejä oppilas ja oppilashuolto, vaikka ne esiopetuksen ja lukiokoulutuksen osalta poikkeavatkin opetussuunnitelmien perusteiden termistöstä.

Lasten ja nuorten kehitysympäristön ja koulun toimintaympäristön muuttuessa oppilashuollosta on tullut yhä tärkeämpi osa koulun perustoimintaa. Oppilashuolto liittyy läheisesti koulun kasvatus- ja opetustehtävään.

Oppilaalla on oikeus saada maksutta sellainen oppilashuolto, jota opetukseen osallistuminen edellyttää. Oppilashuollolla tarkoitetaan oppilaan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellytyksiä lisäävää toimintaa kouluyhteisössä.

Oppilashuoltoa toteutetaan ensisijaisesti ennaltaehkäisevänä ja koko kouluyhteisöä tukevana yhteisöllisenä oppilashuoltona. Tämän lisäksi oppilaalla on lakisääteinen oikeus yksilökohtaiseen oppilashuoltoon. Monialainen yhteistyö on tässä keskeistä. Työtä ohjaavat luottamuksellisuus, kunnioittava suhtautuminen oppilaaseen ja huoltajaan sekä heidän osallisuutensa tukeminen.

1. **OPPILASHUOLLON KOKONAISTARVE JA KÄYTETTÄVISSÄ OLEVAT PALVELUT**

Oppilashuoltosuunnitelmassa esitetään arvio koulujen oppilashuollon kokonaistarpeesta ja käytettävissä olevista palveluista niiden yhdenvertaisen saatavuuden varmistamiseksi ja toiminnan tarkoituksenmukaiseksi kohdentamiseksi. Arviot ovat lukuvuoden 2018 - 2019 tilanteen mukaisia.

* 1. **Arvio oppilashuollon kokonaistarpeesta**

Koulu- ja opiskeluterveydenhuollon henkilöstömitoituksesta on laadittu valtakunnalliset suositukset. Niiden mukaan kokopäiväistä kouluterveydenhoitajaa kohti on korkeintaan 600 koululaista. Kouluterveydenhuollon lääkärillä on yksi työpäivä 500 oppilasta kohti viikossa tai kokopäiväistä lääkäriä kohti on korkeintaan 2100 koululaista. Oppilashuollon kuraattorien ja psykologien henkilöstömitoituksesta ei ole virallista suositusta. Näiden palvelujen saatavuutta on laissa turvattu asettamalla määräajat palveluihin pääsylle sekä velvoittamalla palvelujen kokonaistarpeen arviointiin.

Tervolassa on neljä perusopetusta järjestävää koulua sekä yksi lukio. Niiden oppilasmäärä oli 20.9.2018 seuraava:

Kaisajoki 35

Loue 37

Mattinen 36

Lapinniemi 0-6 109

Lapinniemi 7-9 107

Lukio 47

**Yhteensä 371**

20.9.2018 tilastointipäivän mukaan perusopetuksen oppilaista tehostettua tukea sai 8,7 % ja erityistä tukea 4,1 % oppilaista. Koulukuljetuksessa oli 46,6 % perusopetuksen oppilaista ja lukiolaisista Kelan koulumatkatukea saavia oli 35 %.

* 1. **Käytettävissä olevat oppilashuoltopalvelut**

Sivistystoimi ja Terveystalo järjestävät oppilashuoltopalveluita tiiviissä yhteistyössä siten, että Terveystalo järjestää koulu- ja opiskeluterveydenhuollon ja sivistystoimi psykologi- ja kuraattoripalvelut.

Oppilashuollon yleisestä suunnittelusta, kehittämisestä, ohjauksesta ja arvioinnista vastaa opiskeluhuollon ohjausryhmä, johon kuuluvat sivistysjohtaja, vastaava kuraattori ja Terveystalon toimipaikan päällikkö.

Oppilashuoltopalveluita on käytettävissä seuraavasti:

\***lääkäri**  Terveystalon lääkäri hoitaa tehtävät.

\***kouluterveydenhoitaja** kaksi kouluterveydenhoitajaa, joista toinen vastaa Lapinniemen ja Kaisajoen koulujen ja toinen Mattisen ja Louen koulujen palveluista (työnkuvaan sisältyy myös muuta työtä).

\***koulukuraattori** yksi koulukuraattori, joka vastaa kaikista kouluista (työnkuvaan sisältyy myös muuta työtä).

**\*vastaava kuraattori** tehtävät sisältyvät rehtorin tehtävään.

\***koulupsykologi** sivistystoimi hankkii palvelun yksityiseltä palvelun tuot- tajalta, vastaanotto on vähintään kerran kuukaudessa.

Yksilökohtaisen oppilastyön lisäksi oppilashuollon ammattilaiset edistävät ja kehittävät osaltaan koulu- ja opiskeluyhteisöjen hyvinvointia, terveellisyyttä ja turvallisuutta sekä yhteistyötä perheiden kanssa.

1. **YHTEISÖLLINEN OPPILASHUOLTO**

Yhteisöllisellä oppilashuollolla tarkoitetaan toimintakulttuuria ja kaikkia niitä toimia, joilla edistetään oppilaiden oppimista, hyvinvointia, terveyttä, sosiaalista vastuullisuutta, vuorovaikutusta ja osallisuutta. Yhteisöllisessä oppilashuollossa kehitetään ja edistetään opiskeluympäristön terveellisyyttä, oppimisympäristön esteettömyyttä ja turvallisuutta sekä yhteisön hyvinvointia. Siihen kuuluu myös oppilaitoksen toimintakyvystä huolehtiminen ongelma-, onnettomuus-, ja kriisitilanteissa.

* 1. **Oppilashuoltoryhmän toiminta**

Jokaisella koululla toimii oppilashuoltoryhmä, joka vastaa koulun oppilashuollon suunnittelusta, kehittämisestä, toteuttamisesta ja arvioinnista. Oppilashuoltoryhmässä asioita käsitellään yleisellä ja yhteisöllisellä tasolla, yksittäistä oppilasta koskevia asioita ei käsitellä tässä ryhmässä.

Ryhmään kuuluvat:

\*rehtori/koulunjohtaja

\*opettajaedustaja

\*kouluterveydenhoitaja

\*koulukuraattori

Lisäksi ryhmä voi tarvittaessa kuulla muita asiantuntijaedustajia.

Oppilashuoltoryhmät kokoontuvat vähintään kaksi kertaa vuodessa. Ryhmän koollekutsujana ja muistion laatijana toimii rehtori/koulunjohtaja. Ryhmä käsittelee ainakin seuraavia asioita:

lukukauden alkaessa elo-syyskuussa:

\*opiskeluyhteisön tilan analysointi toimintasuunnitelman pohjaksi (kouluterveyskysely, laajojen terveystarkastusten yhteenveto, muut mahdolliset tehtyjen kyselyjen ja palautteiden tulokset)

\*suunnitelma oppilaiden ja huoltajien osallisuudesta suunnittelussa, toteuttamisessa ja arvioinnissa

\*toimintasuunnitelma/oppilashuollon vuosikello

lukuvuoden päättyessä huhti-toukokuussa:

\*toiminnan, osallisuuden sekä palveluiden käytön ja riittävyyden arviointi

\*arviointiraportin laatiminen ohjausryhmälle

* 1. **Yhteisöllisen oppilashuollon järjestäminen ja sen toimintatavat**

**Järjestyssäännöt**

Opetuksen järjestäjän tulee hyväksyä järjestyssäännöt tai antaa muut koulussa tai muussa opetuksen järjestämispaikassa sovellettavat järjestysmääräykset, joilla edistetään koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä.

**Liite 1** Koulukohtaiset järjestyssäännöt

**Poissaolojen seuraaminen**

Perusopetuslain mukaan oppilaan tulee osallistua perusopetukseen, jollei hänelle ole erityisestä syystä myönnetty vapautusta. Huoltajalla on velvollisuus ilmoittaa Wilmassa oppilaan poissaolosta mahdollisimman pian ensimmäisen poissaolopäivän aikana ja jokaisena sen jälkeisenä poissaolopäivänä. Huoltaja voi myös ilmoittaa poissaolosta suoraan luokanopettajalle tai luokanvalvojalle. Opetusryhmästä vastuussa oleva luokanopettaja tai luokanvalvoja seuraa säännöllisesti oppilaiden poissaoloja ja tarvittaessa selvittää poissaolon syyn.

Luvattomiin ja huolta herättäviin poissaoloihin puututaan heti. Tarvittaessa koulukuraattori pyydetään mukaan selvittämään poissaoloja.

Lapinniemen koululla otetaan käyttöön varhainen tuki poissaoloihin syksystä 2019 alkaen.

Lukiolain mukaan opiskelijan on osallistuttava opetukseen, jollei hänelle ole myönnetty siitä vapautusta. Huoltajalla on velvollisuus ilmoittaa Wilmassa alle 18-vuotiaan opiskelijan poissaolosta ensimmäisen poissaolopäivän aikana ja jokaisena sen jälkeisenä poissaolopäivänä. Jokainen poissaolo täytyy selvittää Wilmaan. 18 vuotta täyttäneen opiskelijan poissaolot on myös selvitettävä.

**Koulukuljetusten odotusaikoja ja turvallisuutta koskevat ohjeet**

Sivistyslautakunta on 17.6.2014 ottanut käyttöön koulukuljetusoppaan, josta käyvät ilmi koulukuljetuksiin liittyvät keskeiset ohjeet.

**Liite 2** Tervolan kunnan koulukuljetusopas

**Tapaturmien ehkäiseminen, ensiavun järjestäminen ja hoitoonohjaus sekä esteetön opiskeluympäristö**

Kouluympäristön terveellisyydestä ja turvallisuudesta vastaa koko koulun henkilökunta. Jokaisella on vastuu ja velvollisuus tehdä ilmoitus välittömästi havaitsemistaan puutteista ja epäkohdista. Tapaturmien syntyä pyritään ehkäisemään yhteisillä säännöillä ja valvonnalla. Koulurakennuksesta sekä opetustiloista ja – välineistä huolehtiminen ylläpitää ympäristön terveellisyyttä ja turvallisuutta.

Kouluterveydenhoitaja antaa ensiapua ja vastaa hoitoonohjauksesta koululla ollessaan, muutoin koulun henkilöstö toimii tilanteen vaatimalla tavalla. Tarvittaessa oppilas ohjataan jatkohoitoon. Tapaturmasta ilmoitetaan oppilaan huoltajalle. Henkilöstöä koulutetaan säännöllisesti ensiaputaidoissa.

Luokanopettaja tai aineenopettaja (luokanvalvoja) vastaavat tapaturmailmoitukseen tulevista tiedoista. Koulunjohtaja, koulusihteeri tai koulutoimiston hallintosihteeri kirjaavat ilmoituksen vakuutusyhtiön sähköiseen järjestelmään.

Tervolassa esteettömän koulurakennuksen vaatimukset täyttävät kaikki muut koulut paitsi Louen koulu.

**Tupakkatuotteiden, alkoholin ja muiden päihteiden käytön ehkäiseminen ja käyttöön puuttuminen**

Tupakkatuotteiden ja alkoholin hallussapito ja käyttö on kielletty alle 18-vuotiailta. Tupakkatuotteiden ja päihteiden käyttö on kielletty kaikilta koulun sisätiloissa ja koulun käytössä olevilla ulkoalueilla, kouluretkillä, leirikouluissa ja koulun järjestämissä tilaisuuksissa.

Päihteetöntä elämäntapaa tuetaan käsittelemällä aihetta eri oppiaineiden yhteydessä. Terveystarkastusten yhteydessä kouluterveydenhoitaja keskustelee aiheesta oppilaiden kanssa.

Mikäli alaikäinen oppilas käyttää tupakkatuotteita kouluaikana, ilmoitetaan asiasta huoltajalle.

Mikäli alaikäinen oppilas käyttää tai pitää hallussaan alkoholia tai muita huumaavia aineita kouluaikana, ilmoitetaan asiasta huoltajalle, kouluterveydenhoitajalle ja huumaavista aineista aina poliisille. Asiasta tehdään aina lastensuojeluilmoitus.

Jokainen oppilaitosyhteisön jäsen on velvollinen ilmoittamaan välittömästi rehtorille/koulunjohtajalle tai luokanvalvojalle havaittuaan tai epäillessään oppilaan olevan koulussa päihtyneenä tai huumeiden vaikutuksen alaisena tai että hänellä on hallussaan päihdyttäviä aineita.

**Oppilas- ja opiskelijakuntatoiminta**

Oppilas- ja opiskelijakuntatoiminnan tavoitteena on edistää oppilaiden osallisuutta, yhteistoimintaa, vaikutusmahdollisuuksia ja osallistumista sekä kehittää oppilaiden sekä opetuksen järjestäjän yhteistyötä.

Jokaisella koululla toimii oppilas/opiskelijakunta. Perusopetuksen oppilaskuntien muodostaminen ja toiminta on määritelty sivistyslautakunnan 30.6.2015 hyväksymissä (päivitetty 27.11.2018) Tervolan perusopetuksen oppilaskuntatoiminnan periaatteissa.

**Kerhotoiminta**

Tavoitteena on, että jokaisella perusopetuksen koululla toimisi vähintään yksi koulukerho. Kerhojen teemat voivat vaihtua vuosittain tai olla pidempiaikaisia. Koulukerhotoiminnasta vastaa kerhokoordinaattori.

Kolmannen sektorin toimijoiden järjestämään kerhotoimintaan suhtaudutaan myönteisesti ja toimijoille pyritään järjestämään kerhotilaa ja -aikaa kouluilta.

**Yhteistyö nivelvaiheissa**

Oppilashuollollisten tukitoimien turvaaminen oppilaan koulupolun nivelvaiheissa on tärkeää. Yhteistyön avulla varmistetaan oppimisen ja koulunkäynnin tuen sekä oppilashuollon järjestämiseksi välttämättömien tietojen siirtyminen vastaanottavien koulujen ja oppilaitosten käyttöön.

Tiedonsiirtopalaverit pidetään keväisin siirryttäessä varhaiskasvatuksesta esiopetukseen (varhaiskasvatusjohtaja ja esiopettajat), tarvittaessa siirryttäessä Lapinniemen esiopetuksesta perusopetukseen (esiopettaja ja 1. luokan opettaja) ja perusopetuksen 6. luokalta 7. luokalle (koulunjohtajat ja rehtori). Tarvittaessa palavereihin voi osallistua myös oppilashuollon edustajia. Tiedonsiirrot tapahtuvat huoltajien luvalla.

Siirryttäessä 9. luokalta toisen asteen opintoihin ja lukiosta jatko-opintoihin, nivelvaihetyöskentelystä ja ohjauksesta vastaa opinto-ohjaaja. Nivelvaihekumppanit valikoituvat tapauskohtaisesti kunkin oppilaan ohjaustarpeen ja jatko-opintosuunnitelmien mukaan.

**Yhteistyö kouluympäristön terveellisyyden ja turvallisuuden tarkastuksissa**

Kouluyhteisön ja opiskeluympäristön terveellisyys ja turvallisuus on tarkastettava yhteistyössä oppilaitoksen ja sen oppilaiden tai opiskelijoiden, koulu- tai opiskeluterveydenhuollon, terveystarkastajan, henkilöstön, työterveyshuollon, työsuojeluhenkilöstön ja tarvittaessa muiden asiantuntijoiden kesken. Tarkastuksessa todettujen puutteiden korjaamista on seurattava vuosittain.

Joka kolmas vuosi suoritettavan asetuksen (338/2011) mukaisen tarkastuksen vastuuhenkilönä on kouluterveydenhoitaja. Arviointi tehdään sekä oppilaan että henkilökunnan näkökulmasta. Tarkastukseen osallistuvat kouluterveydenhoitaja, työterveyshoitaja, koulunjohtaja/rehtori, teknisen toimen edustaja, terveystarkastaja sekä oppilas. Tarkastuksista tehdään muistio, jossa vastuutetaan tarpeelliset tahot mahdollisten puutteiden korjaamiseen.

**Yhteistyö terveysneuvonnan ja terveystiedon opetuksen välillä**

Oppilaan terveysneuvonnan on tuettava ja edistettävä itsenäistymistä, opiskelukykyä, terveellisiä elämäntapoja sekä hyvää fyysistä toimintakykyä ja mielenterveyttä sekä ehkäistävä koulukiusaamista. Lisäksi opiskelijalle on annettava tietoa ammatissa toimimisen edellytyksistä sekä työhön ja ammattiin liittyvistä terveydellisistä vaaratekijöistä (338/2011).

Kouluterveydenhoitajaa tai muuta terveydenhuollon ammattilaista voidaan tarvittaessa käyttää apuna terveystiedon opetuksessa~~.~~

**Yhteistyö koulun ulkopuolisten lasten ja nuorten hyvinvointia edistävien tahojen kanssa yhteisöllisen oppilashuollon kehittämisessä**

Koulut tekevät tiivistä yhteistyötä sosiaalitoimen **lastensuojelun** kanssa.

Kunnassa toimii lakisääteinen **nuorten ohjaus- ja palveluverkosto**, joka monialaisesti mm. kokoaa tietoja nuorten kasvu- ja elinoloista sekä edistää nuorille suunnattujen palveluiden yhteensovittamista ja vaikuttavuutta. Verkostossa on mukana myös koulun ja oppilashuollon edustajat.

**Nuorisotyö ja etsivä nuorisotyö** ovat koulujen ja oppilashuollon tärkeä yhteistyökumppani ja voimavara.

**Seurakunnan nuorisotyö** toimii tiiviisti kouluilla mm. koulupastoritoiminnan kautta tarjoten oppilaille ja opiskelijoille keskusteluapua.

**Poliisiviranomainen** tekee yhteistyötä koulujen kanssa vieraillen pyydettäessä ja tiedottaen mm. liikenneturvallisuudesta, rikosten ennaltaehkäisystä ja muista kulloinkin ajankohtaisista aiheista.

**Toimenpiteet lukion huoltajien yhteistyön ja osallisuuden vahvistamiseksi**

Lähtökohtana on opiskelijan ja huoltajan osallisuus ja kuulluksi tuleminen. Huoltajien osallisuutta pyritään edistämään hyvällä tiedotuksella koteihin. Koulu välittää tietoa Wilman ja koulun kotisivujen kautta. Wilma on merkittävä osallisuuden toimintaympäristö. Huoltajille järjestetään vanhempainiltoja jokaiselle vuositasolle. Opiskelijoiden koteihin ollaan lisäksi yhteydessä kirjallisin tiedottein, puhelimitse tai sähköpostitse. Yhteyshenkilöinä koteihin ovat ensisijaisesti ryhmänohjaajat.

Wilman avulla huoltajat seuraavat opintojen sujumista, opintosuoritusten kertymistä ja poissaoloja. Alle 18-vuotiaiden opiskelijoiden koesuoritukset yms. huoltajat merkitsevät nähdyiksi Wilmassa. Ryhmänohjaajat huolehtivat siitä, että opiskelijan suorituksia seurataan huoltajien toimesta.

**Liite 3** Suunnitelma lasten, oppilaiden ja opiskelijoiden suojaamiseksi väkivallalta, kiusaamiselta ja häirinnältä

**Liite 4** Toiminta äkillisissä kriiseissä ja uhka- ja vaaratilanteissa

1. **YKSILÖKOHTAINEN OPPILASHUOLTO**

Oppilaalla on oikeus yksilökohtaiseen oppilashuoltoon, johon kuuluvat koulu- ja opiskeluterveydenhuollon palvelut, psykologi- ja kuraattoripalvelut sekä monialainen yksilökohtainen oppilashuolto.

Yksilökohtaisen oppilashuollon tavoitteena on oppimisen esteiden, oppimisvaikeuksien, koulunkäyntiin ja opiskeluun liittyvien muiden ongelmien ehkäiseminen, tunnistaminen, lieventäminen ja poistaminen mahdollisimman varhain.

Yksilökohtaista oppilashuoltoa toteutetaan yhteistyössä oppilaan sekä tilanteen mukaan hänen huoltajiensa ja muiden läheistensä kanssa. Huoltajalla ei ole oikeutta kieltää alaikäistä käyttämästä halutessaan oppilashuollon palveluita.

* 1. **Koulu- ja opiskeluterveydenhuolto**

Terveydenhoitajan työaika koulu- ja opiskeluterveydenhuollossa on järjestettävä siten, että oppilas voi tarvittaessa päästä terveydenhoitajan vastaanotolle myös ilman ajanvarausta. Opiskelijalle on järjestettävä mahdollisuus saada arkipäivisin virka-aikana välittömästi yhteys opiskeluterveydenhuoltoon. Hoidon tarpeen arviointi ja hoidon tarpeen arvioinnin yhteydessä lääketieteellisesti tai hammaslääketieteellisesti tarpeelliseksi todettu hoito on järjestettävä terveydenhuoltolain 51 §:n mukaisesti.

Kouluterveydenhoitajan vastaanotto ilman ajanvarausta oppilaille ja lukion opiskelijoille on joka arkipäivä klo 8-9 Lapinniemen koululla. Kaisajoen, Louen ja Mattisen kouluilla kouluterveydenhoitajan vastaanotto on 1-2 kertaa kuukaudessa. Muina aikoina terveydenhoitajat ovat tavoitettavissa ajanvarauksella, Wilmaviestillä ja puhelimitse.

Esioppilaiden terveydenhoitopalvelut järjestetään ikäluokalle suunnattuina neuvolapalveluina.

Perusopetuksen oppilaille tehdään terveystarkastus vuosittain. Luokilla 1., 5. ja 8. tehdään laajat terveystarkastukset, sisältäen myös lääkärintarkastuksen. Vanhemmat kutsutaan mukaan laajoihin tarkastuksiin. Huoltajan kirjallisella suostumuksella laajaan tarkastukseen sisältyy opettajan arvio koululaisen selviytymisestä koulussa.

Opiskelijoille kouluterveydenhoitaja tekee terveystarkastuksen 1. opiskeluvuotena ja lääkäri ensimmäisenä tai toisena opiskeluvuotena. Näitä edeltävät terveyskyselyt.

Suun terveyden määräaikaistarkistuksiin kutsutaan 1., 5., ja 8. luokalla sekä lisäksi yksilöllisen tarpeen mukaan. Suuhygienisti pitää koululaisille ohjaustunteja. Opiskelijoille tarjotaan kerran opiskeluaikana suun terveystarkastus.

Erityisruokavalion saa terveydenhoitajan tai lääkärin todistuksella. Huoltajan tulee toimittaa todistus viipymättä ruokapalveluhenkilöstön edustajalle.

Oppilaan sairauden vaatima hoito ja mahdollinen lääkitys järjestetään yhteistyössä terveydenhuollon ammattilaisten ja huoltajien kanssa.

* 1. **Koulukuraattoripalvelut**

Koulukuraattorin työssä toimitaan opetus-, sosiaali- ja terveystoimen rajapinnoilla. Sosiaalisten ongelmien tunnistaminen ja niihin puuttuminen on työn olennainen osa. Asiakastyössä ensimmäisenä tehtävänä on oppilaan tilanteen kartoitus ja tuen tarpeen arviointi. Arvioitavat asiat voivat liittyä koulunkäyntiin, oppimisympäristöön, oppilaan toimintakykyyn, vointiin ja jaksamiseen, perhe- ja kotitilanteeseen, kaverisuhteisiin, harrastuksiin ja vapaa-ajanviettoon. Tavoitteena on tasapainoisen kasvun ja kehityksen esteiden tunnistaminen. Jatkotoimia voivat olla ohjaus- ja tukikeskustelut, koulunkäyntijärjestelyt tai oppilaan ja/tai hänen perheensä ohjaaminen koulun omien tai ulkopuolisten tukitoimien piiriin.

Oppilaalle on järjestettävä mahdollisuus keskustella henkilökohtaisesti oppilashuollon kuraattorin tai psykologin kanssa viimeistään seitsemäntenä oppilaitoksen työpäivänä sen jälkeen kun oppilas on tätä pyytänyt. Kiireellisessä tapauksessa mahdollisuus keskusteluun on järjestettävä samana tai seuraavana työpäivänä. Mahdollisuus henkilökohtaiseen keskusteluun on järjestettävä tarvittaessa myös oppilaan huoltajan tai muun henkilön yhteydenoton perusteella.

Koulukuraattori on tavoitettavissa kolmesti viikossa Lapinniemen koululla, jossa hän palvelee myös lukion opiskelijoita. Kuraattori ottaa vastaan muilla kouluilla vähintään kerran kuukaudessa. Kuraattorin tavoittaa myös Wilmaviestillä, puhelimitse ja sähköpostitse. Vastaavan kuraattorin tavoittaa puhelimitse ja sähköpostitse.

Koulukuraattori kirjaa oppilaan yksilökäynnit opiskeluhuollon kuraattorin asiakaskertomukseen, joka tallennetaan opiskeluhuollon kuraattorin asiakasrekisteriin. Siihen tallennettujen tietojen salassapitoon ja tietojen luovutustilanteisiin sovelletaan lakia sosiaalihuollon asiakkaan asemasta ja oikeuksista (812/2000) sekä sosiaalihuoltoon soveltuvin osin asiakastietolakia. Opiskeluhuollon kuraattoripalveluihin sovelletaan lisäksi uuden sosiaalihuoltolain (1301/2014) sosiaalipalveluja koskevia säännöksiä sekä lakia sosiaalihuollon asiakasasiakirjoista (254/2015). Kuraattorin asiakasrekisterin vastuuhenkilö on vastaava kuraattori.

* 1. **Koulupsykologipalvelut**

Koulupsykologi on psykologisen kehityksen, psyykkisen hyvinvoinnin ja oppimisen psykologian asiantuntija. Koulupsykologin tehtäviin sisältyy mielenterveyttä ja hyvinvointia sekä oppimista ja koulunkäyntiä edistävää ja ongelmia ennalta ehkäisevää työtä. Lisäksi työhön sisältyy ratkaisujen etsiminen ja tukitoimien järjestäminen todettujen ongelmien hoita-

miseksi ja korjaamiseksi.

Sivistystoimi hankkii koulupsykologipalvelut yksityiseltä palveluntuottajalta. Koulupsykologi on tavoitettavissa vähintään kerran kuukaudessa Lapinniemen koululla. Vastaanottoaikoja hänelle saa kouluterveydenhoitajan kautta.

Koulupsykologi kirjaa oppilaan yksilökäynnit opiskeluhuollon psykologin potilasrekisteriin. Potilastietojen käsittelystä säädetään laissa potilaan asemasta ja oikeuksista (785/1992) ja sen nojalla annetussa potilasasiakirja-asetuksessa sekä laissa sosiaali- ja terveydenhuollon asiakastietojen sähköisestä käsittelystä (159/2007). Koulupsykologin potilasrekisterin vastuuhenkilö on koulupsykologi.

* 1. **Muut oppilashuollon palvelut**

**Psykiatrinen sairaanhoitaja** toimii mielenterveystyön asiantuntijana tarjoten tukea opiskeluun ja muihin arjen asioihin. Kouluterveydenhoitaja ja koulukuraattori ohjaavat hänen vastaanotolleen. Mahdollisuutta keskusteluihin tarjotaan ensisijaisesti yläkoulu- ja lukioikäisille.

**Länsi-Pohjan keskussairaalan nuorisopsykiatrian sairaanhoitaja** ottaa vastaan Lapinniemen koululla tarvittaessa. Kouluterveydenhoitaja ja psykiatrinen sairaanhoitaja ohjaavat hänen vastaanotolleen.

**Seurakunnan nuorisonohjaaja** käy Lapinniemen koululla ja lukiolla ilmoittamansa aikataulun mukaisesti tarjoten keskustelumahdollisuuksia nuorille.

* 1. **Monialaisen asiantuntijaryhmän kokoaminen ja toiminta**

Monialainen asiantuntijaryhmä kootaan tapauskohtaisesti oppilaan tueksi silloin, kun hänen huolta herättävän tilanteensa varhaiseen selvittelyyn ja hoitamiseen tarvitaan eri alojen asiantuntijoita ja monialaista yhteistyötä opetushenkilöstön ja opiskeluhuollon palvelujen välillä (katso liite 1., huolen alueet).

Ryhmän kokoaa se opiskeluhuollon toimija, joka havaitsee monialaisen opiskeluhuollon tarpeen. Ryhmän kokoamiseen tarvitaan aina oppilaan suostumus, tai hänen ikänsä tai kehitystasonsa sitä edellyttäessä, huoltajan tai muun laillisen edustajan suostumus. Huoltajan suostumukseksi riittää yhden huoltajan antama suostumus, mutta molempia yhteishuollosta vastaavia huoltajia on syytä pyytää osallistumaan työskentelyyn.

Oppilaalla on yksilökohtaisessa oppilashuollossa ikänsä ja kehitystasonsa mukainen itsenäinen asema. Painavasta syystä oppilas voi kieltää huoltajaansa osallistumasta asiansa käsittelyyn tai antamasta tälle oppilashuoltoasiaansa koskevia tietoja. Edellytyksenä on, ettei se ole oppilaan oman edun vastaista. Oppilaan kanta yhteistyöhön oppilashuollollisissa asioissa kysytään aina lukiolaisilta, useimmiten peruskoulun yläluokilla ja tilanteen mukaan joskus aiemminkin. Mikäli oppilas kieltää yhteydenoton huoltajaan, huoltajan osallistumisen monialaiseen asiantuntijaryhmään tai tietojen annon huoltajalle, ohjataan oppilas kouluterveydenhoitajan tai lääkärin vastaanotolle iän, kehitystason ja edun toteutumisen arviointia varten. Esiopetuksessa ja alimpien luokkien oppilaiden osalta suostumuksen monialaisen asiantuntijaryhmän perustamiseen antaa aina huoltaja.

Monialaisen asiantuntijaryhmän kokoonpanosta ja työskentelyn aloittamisesta voidaan sopia suullisestikin, mutta viimeistään ensimmäisessä kokouksessa tulee pyytää kirjallinen suostumus. Koulunjohtaja/rehtori säilyttää ja arkistoi suostumuslomakkeet.

**Liite 5** Suostumuslomake

Erityisesti luokanopettajan tai luokanvalvojan on suotavaa olla monialaisen asiantuntijaryhmän jäsenenä, jos oppilaan suostumus siihen on saatavissa. Opettaja ja luokanvalvoja tuntevat usein parhaiten oppilaan päivittäiset, opiskeluun liittyvät ongelmat.

Asiantuntijaryhmän kokoontumisiin voi ryhmän jäsenten lisäksi osallistua myös muita henkilöitä oppilaan tai hänen huoltajansa kirjallisen suostumuksen perusteella. Näistä ulkopuolisista osallistujista ei kuitenkaan tule asiantuntijaryhmän jäseniä. Heille taikka oppilaalle tai huoltajille ei voida myöskään antaa käyttöoikeutta tai oikeutta tehdä kirjauksia opiskeluhuoltorekisteriin.

Ryhmään kuuluvat ammattilaiset voivat ryhmässä käydyn keskustelun lisäksi tarvittaessa käydä keskinäistä konsultaatiota ja vaihtaa kyseisen asian hoitamiseen välttämättömiä tietoja salassapitovelvoitteiden estämättä.

Asiantuntijaryhmä valitsee keskuudestaan vastuuhenkilön, joka vastaa prosessin etenemisestä sekä palavereita koskevista kirjauksista opiskeluhuoltokertomukseen. Ryhmän jäsenillä on oikeus pyytää oppilaan asiassa neuvoa tarpeellisiksi katsomiltaan asiantuntijoilta ja ilmaista tässä tarkoituksessa konsultaatiota antavalle asiantuntijalle myös salassa pidettäviä tietoja salassapitovelvoitteiden estämättä. Konsultaatiosta tehdään asianmukaiset merkinnät opiskeluhuoltokertomukseen.

Opiskeluhuoltokertomus laaditaan jatkuvaan muotoon aikajärjestyksessä eteneväksi ja siihen kirjataan yksittäisen oppilaan:

1. nimi, henkilötunnus, kotikunta ja yhteystiedot sekä alaikäisen tai muutoin vajaavaltaisen huoltajan tai muun laillisen edustajan nimi ja yhteystiedot
2. asian aihe ja vireille panija
3. oppilaan tilanteen selvittämisen aikana toteutetut toimenpiteet
4. tiedot asian käsittelystä opiskeluhuoltoryhmän kokouksessa, kokoukseen osallistuneet henkilöt ja heidän asemansa, kokouksessa tehdyt päätökset, päätösten toteuttamissuunnitelma sekä toteuttamisesta ja seurannasta vastaavat tahot
5. toteutetut toimenpiteet
6. kirjauksen päivämäärä sekä kirjauksen tekijä ja hänen ammatti- tai virka-asemansa

Jos sivulliselle annetaan opiskeluhuoltokertomukseen sisältyviä tietoja, asiakirjaan on lisäksi merkittävä, mitä tietoja, kenelle sivulliselle ja millä perusteella tietoja on luovutettu.

Opiskeluhuoltokertomus tallennetaan Wilmaan. Opiskeluhuoltokertomuksista muodostuvan opiskeluhuoltorekisterin vastuuhenkilö on kuraattori.

Monialaisen asiantuntijaryhmän jäsenten tulee olla selvillä salassapitovelvoitteista sekä tietojen käsittelystä ja luovuttamisesta. Niistä säädetään mm. oppilas- ja opiskelijahuoltolain 21 - 23 §:ssä sekä tarkennuksia asiakirjassa: Sosiaali- ja terveysministeriön kuntainfo13/2015: Uusi oppilas- ja opiskelijahuoltolainsäädäntö, soveltamisohje.

* 1. **Yksilökohtaisen oppilashuollon yhteistyö**

**Yhteistyö tehostetun ja erityisen tuen yhteydessä**

Osa oppilaista voi tarvita sekä pedagogista että opiskeluhuollollista tukea (katso liite 2., oppilashuollon kaavio). Uusi lainsäädäntö erottaa toisistaan opiskeluhuoltolaissa säädetyn yksilökohtaisen opiskeluhuollon ja koululainsäädännössä määritellyn oppimisen tuen. Tuen muotoja voidaan käyttää rinnakkain, toisiaan täydentäen ja siten, että ne muodostavat oppilaan näkökulmasta toimivan kokonaisuuden. Tehostettuun ja erityiseen tukeen liittyvä moniammatillinen opiskeluhuollon ammattihenkilöiden konsultaatio on pedagogista tukea, eikä silloin laadita opiskeluhuoltokertomusta.

**Yhteistyö sairaalaopetuksen yhteydessä**

Hoidosta vastaavan sairaalan tai muun erikoissairaanhoidon toimintayksikön sijaintikunta ja oppilaan opetuksen järjestäjä sekä oppilaan kotikunta sopivat yhdessä sairaalaopetuksen järjestämisestä kuultuaan ensin oppilasta, tämän huoltajia tai muuta laillista edustajaa, oppilaan opetuksen järjestäjää sekä oppilaan oppilashuollosta vastaavia henkilöitä.

Erikoissairaanhoidossa oleva oppilas on oikeutettu ilmaiseen kuljetukseen tai riittävään avustukseen osallistuessaan sairaalaopetukseen.

Koulunjohtaja/rehtori päättää, kuka toimii yhdyshenkilönä sairaalakouluun ja käy kutsuttaessa verkostopalavereissa.

**Oppilashuollon tuki kurinpitorangaistuksen tai opetuksen epäämisen yhteydessä**

Perusopetuslaissa ja lukiolaissa tarkoitettujen kurinpidollisten toimenpiteiden ja turvaamistoimien käyttö sekä niihin liittyvät menettelyt eivät ole opiskeluhuoltoa eivätkä opetusta tai oppimisen tukea. Perusopetuksessa koulutuksen järjestäjän on kuitenkin huolehdittava siitä, että oppilaalle, jolle on annettu kirjallinen varoitus tai joka on erotettu määräajaksi taikka jolta on evätty opetus jäljellä olevan työpäivän ajaksi, järjestetään tarvittava opiskeluhuolto. Tässä toimitaan yhteistyössä huoltajien kanssa.

**Yhteistyö koulun ulkopuolisten tahojen kanssa**

Opetustoimen ja koululaisten aamu- ja iltapäivätoiminnan henkilöstöllä on velvollisuus tehdä lastensuojeluilmoitus, jos he ovat tehtävässään saaneet tietää lapsesta, jonka hoidon ja huolenpidon tarve, kehitystä vaarantavat olosuhteet tai oma käyttäytyminen edellyttää mahdollista lastensuojelun tarpeen selvittämistä. **Lastensuojelun edustajat** tekevät aina tarvittaessa yhteistyötä oppilashuollon ja opetushenkilöstön kanssa.

**Perheneuvolapalveluita** tuottaa Terveystalo. Oppilashuollon toimijat tiedottavat aina tarvittaessa perheitä perheneuvolapalveluista ja ohjaavat palveluiden käyttöön.

Opetushenkilöstö ja oppilashuollon toimijat tekevät aina tarvittaessa yhteistyötä **erikoissairaanhoidon** kanssa. Kulloiseenkin tilanteeseen sopivin henkilö osallistuu tarvittaviin verkostopalavereihin.

1. **YHTEISTYÖ LASTEN, OPPILAIDEN, OPISKELIJOIDEN JA HEIDÄN HUOLTAJIENSA KANSSA**

Oppilashuoltoa toteutetaan yhteistyössä oppilaiden/opiskelijoiden ja heidän huoltajiensa kanssa ja tarvittaessa muiden yhteistyötahojen kanssa.

Lukion yhtenä kasvatustavoitteena on kehittää opiskelijoiden itseohjautuvuutta ja tukea itsenäistymiskehitystä. Oppilashuollossa asiat pyritään hoitamaan ensisijaisesti opiskelijan itsensä kanssa ja vasta sen jälkeen otetaan huoltaja tarvittaessa mukaan keskusteluun.

Oppilashuoltosuunnitelmaan pyydetään huoltajien ja oppilas/opiskelijakuntien kommentit ennen hyväksymistä.

Oppilashuoltosuunnitelmaa ja opiskeluhuollon palveluita esitellään kouluissa oppilaiden ikäkaudelle soveltuvalla tavalla.

Koulu tiedottaa koteja käytettävissä olevista oppilashuollon palveluista ja toimintatavoista koulun kotisivuilla.

Osallisuus lisää hyvinvointia. Lähtökohtaisesti oppilaita kuullaan sellaisissa asioissa, jotka vaikuttavat oppilaisiin ja oppimisympäristöihin.

Vuosittaisista painotuksista suunnitelmassa tai muutoksista palveluissa tiedotetaan syksyn lukuvuositiedotteessa tai koulun verkkosivuilla.

1. **OPPILASHUOLTOSUUNNITELMAN TOTEUTTAMINEN JA SEURANTA**

Opetuksen järjestäjä seuraa opiskeluhuoltosuunnitelman toteutumista. Opiskeluhuoltosuunnitelman toteuttaminen ja seuraaminen on osa opetuksen järjestäjän omavalvontaa koskevaa tehtävää. Opetuksen järjestäjä vastaa yhteistyössä opetustoimen ja sosiaali- ja terveystoimen oppilashuoltopalveluista vastuussa olevien viranomaisten kanssa opiskeluhuollon kokonaisuuden omavalvonnan toteutumisesta. Opiskeluhuoltosuunnitelma tarkistetaan aina tarvittaessa.

Koulujen oppilashuoltoryhmät seuraavat ja arvioivat oppilashuoltosuunnitelman toteutumista. Kevään kokouksessa laadittava arviointiraportti toimitetaan ohjausryhmälle (sivistysjohtajalle). Rehtori/koulunjohtaja vastaa keskeisten tulosten tiedottamisesta koulunsa henkilöstölle, oppilaille/opiskelijoille ja huoltajille. Sivistysjohtaja vastaa tiedottamisesta sivistyslautakunnalle ja nuorten ohjaus- ja palveluverkostolle.

# Liite 1.

# Pieni huoli (huoli ja ihmettely käynyt mielessä), yhteys huoltajiin/ oppilashuollon henkilöön th, kuraattori, psykologi

* alisuoriutuminen/ylisuoriutuminen
* läksyjen ja muiden koulutehtävien laiminlyönti
* myöhästelyt
* huomattavan väsynyt aamuisin
* puutteellinen hygienia
* yhteisten sääntöjen noudattaminen hankalaa
* motivaation puute
* väsymys, passiivisuus
* empatian puute
* hyvien käytöstapojen puuttuminen
* nettikiusaaminen
* huolestuttavat piirustukset, kirjoitukset tms.
* käytösongelmat
* ”nyrkit pystyssä” –käytös
* outo käyttäytyminen, potkii, puree, lyö huutaa, haistattelee…
* haasteet omien tunteiden tunnistamisessa ja hallitsemisessa
* itseinho, huono itsetunto
* voimakkaita psykosomaattisia ruumiillisia oireita, oudot vammat
* hyvin voimakkaat mielialan vaihtelut
* valehtelu
* vetäytyminen ikätovereista
* yli- tai alireagointi
* muutos käyttäytymisessä
* kiusaamisen havaitseminen
* epätavallinen, tilanteeseen sopimaton käytös, ei tottele ohjeita/käskyjä/kieltoja
* toisten epänormaali miellyttäminen, vietävissä olo
* selittämätön fyysinen/psyykkinen oireilu
* vanhemman halventava, aliarvioiva puhe lapsesta
* huoli lapsen ja vanhemman välisestä vuorovaikutuksesta
* haasteet sosiaalisessa vuorovaikutustilanteessa (välttelee, ei vastaa kysymyksiin)
* vanhempien mielenterveysongelmat
* vanhempien vaikeudet kasvatustehtävässä
* valittaminen kivuista
* poissaoleva, jumittaa
* nälkäisyys/sairaalloinen ylipaino
* epämääräiset ruhjeet/mustelmat
* toisten tavaroiden piilottelu
* tupakan/nuuskan käyttö
* itsensä satuttaminen
* ei syö kouluruokailussa

# Tuntuva huoli (huoli on tuntuvaa, yksilöllinen oppilashuoltopalaveri)

* koulunkäynnin laiminlyöminen
* toistuva oppituntien häirintä (ei anna työrauhaa toisille, äänekäs, liikkuu luokassa, heittelee tavaroita)
* koulupoissaolot yli 50 tuntia (Varhainen tuki koulupoissaoloihin –malli)
* opiskelukyvyn lamaantuminen
* selvä muutos käyttäytymisessä
* toistuva seksuaalissävytteinen puhe ja käytös
* toistuva koulualueelta poistuminen
* lapsen/vanhemman uhkaava puhe ja käytös
* toistuvat käytösongelmat
* varastelu
* lapsen tarpeiden laiminlyönti ( esim. puhtaus, vaatetus, ravinto, yksinoloa, huolenpidon puutteita)

# Iso huoli (huoli on erittäin suuri, lastensuojeluilmoitus/rikosilmoitus)

* jatkuva koulunkäynnin laiminlyöminen L
* lapsen väkivaltainen käytös R/L
* omaisuuden tuhoaminen R/L
* oman tai muiden henkilöiden turvallisuuden vaarantaminen R/L
* väkivaltaiset puheet, uhkaava puhe ja käytös R/L
* teräase tms. suunnitelmallisesti mukana koulussa R
* lapseen kohdistuva väkivalta R
* seksuaalinen hyväksikäyttö R
* perheväkivalta R/L
* vakava lapsen tarpeiden laiminlyönti L
* lapsen sairauden hoitamatta jättäminen L
* päihteiden käyttö L/R (huumausaineet)
* jatkuvat käytösongelmat L
* itsetuhoinen käytös L

Lastensuojeluun ja poliisille voi aina soittaa tiedustellakseen toimintatapaa, kun ei kerro oppilaan nimeä (konsultointia). Kouluterveydenhoitajalta voi pyytää apua terveyteen liittyvissä suuren huolen asioissa.

**Liite 2.**